CELEX: 32017D0809(01)
Language: hr
Date: 2017-08-07 00:00:00
Title: Provedbena odluka Komisije оd 7. kolovoza 2017. o objavi u Službenom listu Europske unije jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća te upućivanja na objavu specifikacije proizvoda za naziv u sektoru vina (La Clape (ZOI))

9.8.2017   
            
            
               HR
            
            
               Službeni list Europske unije
            
            
               C 259/3
            
         PROVEDBENA ODLUKA KOMISIJE
   оd 7. kolovoza 2017.
   o objavi u Službenom listu Europske unije jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća te upućivanja na objavu specifikacije proizvoda za naziv u sektoru vina
   (La Clape (ZOI))
   (2017/C 259/03)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 97. stavak 3.,
   budući da:
   
               (1)
            
            
               Francuska je zatražila zaštitu naziva „La Clape” u skladu s dijelom II. glavom II. poglavljem I. odjeljkom 2. Uredbe (EU) br. 1308/2013.
            
         
               (2)
            
            
               U skladu s člankom 97. stavkom 2. Uredbe (EU) br. 1308/2013, Komisija je razmotrila taj zahtjev i utvrdila da su uvjeti utvrđeni člancima 93. do 96., člankom 97. stavkom 1. te člancima 100., 101. i 102. navedene uredbe ispunjeni.
            
         
               (3)
            
            
               Kako bi se omogućilo podnošenje prigovora u skladu s člankom 98. Uredbe (EU) br. 1308/2013, u Službenom listu Europske unije trebalo bi stoga objaviti jedinstveni dokument iz članka 94. stavka 1. točke (d) te uredbe i upućivanje na objavu specifikacije proizvoda iz nacionalnog postupka za razmatranje zahtjeva za zaštitu naziva „La Clape”,
            
         ODLUČILA JE:
   Jedini članak
   Jedinstveni dokument sastavljen u skladu s člankom 94. stavkom 1. točkom (d) Uredbe (EU) br. 1308/2013 i upućivanje na objavu specifikacije proizvoda za naziv „La Clape” (ZOI) nalaze se u Prilogu ovoj Odluci.
   U skladu s člankom 98. Uredbe (EU) br. 1308/2013 prigovor na zaštitu naziva iz prvog stavka ovog članka može se podnijeti u roku od dva mjeseca od datuma objave ove Odluke u Službenom listu Europske unije.
   
      Sastavljeno u Bruxellesu 7. kolovoza 2017.
      
         
            Za Komisiju
         
         Phil HOGAN
         
            Član Komisije
         
      
   
   
      (1)  SL L 347, 20.12.2013., str. 671.
   
   
      PRILOG
      JEDINSTVENI DOKUMENT
      
         „La Clape”
      
      
         PDO-FR-02113
      
      
         Datum podnošenja zahtjeva: 26.11.2015.
      
      1.   Nazivi koje je potrebno upisati u registar
      
      „La Clape”
      2.   Vrsta oznake zemljopisnog podrijetla
      
      ZOI – Zaštićena oznaka izvornosti
      3.   Kategorije proizvoda od grožđa i vina
      
      
               
                  1.
               
               
                  Vino
               
            4.   Opis vina
      
      Crna vina kontrolirane oznake podrijetla „La Clape”
      Riječ je o mirnim suhim crnim vinima s minimalnom prirodnom jakosti po volumenu od 12,5 %.
      Za crna vina, udio fermentabilnog šećera u fazi stavljanja na tržište (u rinfuzi ili flaširano) iznosi najviše 3 g/l.
      Ostali analitički kriteriji u skladu su s europskim propisima.
      Crna su vina vrlo intenzivnog sjaja, najčešće purpurne boje, a miris im je karakterističan spoj koncentriranih smolastih nota (borova smola, eukaliptus…) i mirisa šikare. Zbog izraženih tanina ta vina trebaju odležati najmanje godinu dana.
      Bijela vina kontrolirane oznake podrijetla „La Clape”
      Riječ je o mirnim suhim bijelim vinima s minimalnom prirodnom jakosti po volumenu od 12 %.
      Za bijela vina, udio fermentabilnog šećera u fazi stavljanja na tržište (u rinfuzi ili flaširano) iznosi najviše 4 g/l.
      Ostali analitički kriteriji u skladu su s europskim propisima.
      Bijela vina „La Clape” specifične su arome, a nastala su miješanjem najmanje dviju sorti, među kojima je i nezaobilazna sorta bourboulenc B (ili „malvazija”).
      Žute su boje srednjeg intenziteta, s izvrsnom ravnotežom između zaokruženog okusa i kisele osnove te bogatom lepezom aroma u kojoj se najčešće isprepliću bijelo cvijeće, voće, smolaste note i određena mineraliziranost.
      Bijela vina imaju izvrsnu ravnotežu između zaokruženog okusa i kisele osnove.
      5.   Vinogradarski postupci
      
      a.   
            Osnovni enološki postupci
         
      
      Posebni enološki postupak
      Zabranjena je upotreba komadića drva.
      Zabranjena je termička obrada berbe na temperaturi višoj od 40 °C.
      Gustoća sadnje – razmaci
      Postupak uzgoja
      Minimalna gustoća sadnje vinove loze: 4 400 trsova po hektaru; razmak između redova ne smije biti veći od 2,50 metara, a pojedinačni trs prekriva najviše 2,25 četvornih metara.
      Rezidba vinove loze
      Postupak uzgoja
      Rezidba se provodi prije faze E, pri čemu tri lista prekrivaju prva dva pupa.
      Trsovi su nisko rezani, s reznicima, i s najviše 10 pupova po trsu. Svaki reznik ima najviše dva pupa.
      Sorte syrah N i roussanne B mogu se rezati rezidbom jednostruki guyot, s najviše 9 pupova po trsu, među kojima, nakon uklanjanja pupova, u fazi zatvaranja grozda, najviše pet slomljenih pupova po kraku te jedan ili dva zamjenska reznika od kojih svaki s po najviše dva pupa.
      Posebna odredba o berbi
      Postupak uzgoja
      Za bijele sorte težina berbe ograničena je na 5 000 kilograma po prikolici za prijevoz.
      Navodnjavanje
      Postupak uzgoja
      Navodnjavanje može biti dopušteno u skladu s člankom D. 645-5 zakonika Code rural et de la pêche maritime.
      Malolaktična fermentacija
      Posebni enološki postupak
      Crvena vina spremna za stavljanje na tržište u rinfuzi ili flaširana imaju udio jabučne kiseline od najviše 0,4 grama po litri.
      b.   
            Najveći urodi
         
      
      Mirna suha crna vina
      48 hl/ha
      Mirna suha bijela vina
      57 hl/ha
      6.   Ograničeno područje
      
      Berba grožđa te proizvodnja, prerada i odležavanje vina odvijaju se na područjima ovih općina departmana Aude: Armissan, Fleury d’Aude, Gruissan, Narbonne, Salles d’Aude, Vinassan.
      7.   Glavne sorte vinove loze
      
      
                   
               
               
                  
                     Vermentino B
               
            
                   
               
               
                  
                     Bourboulenc B
               
            
                   
               
               
                  
                     Grenache N
               
            
                   
               
               
                  
                     Grenache blanc B
               
            
                   
               
               
                  
                     Clairette B
               
            
                   
               
               
                  
                     Mourvèdre N
               
            
                   
               
               
                  
                     Marsanne B
               
            
                   
               
               
                  
                     Syrah N
               
            
                   
               
               
                  
                     Roussanne B
               
            
                   
               
               
                  
                     Piquepoul blanc B
               
            8.   Opis povezanosti
      
      Zemljopisno područje oznake izvornosti „La Clape” smješteno uz obalu Sredozemnog mora u departmanu Aude prostire se na 32 870 ha kroz 6 općina masiva La Clape i njegovih obronaka. To jasno omeđeno područje prirodna je barijera između obale Sredozemnog mora i grada Narbonne, a do nasipavanja narbonske ravnice u 13. stoljeću bilo je otok. Taj masiv-visoravan sastavljen je od vapnenačkog krša, nema stalnih vodotokova, a najviši mu je vrh visok 214 metara. Pejzaž masiva, sastavljen od padina i visoravni prekrivenih šikarom i borovom šumom, uglavnom je posvećen vinogradarstvu te je u suprotnosti s pejzažom aluvijalne ravnice rijeke Aude, u kojoj prevladavaju miješana poljoprivreda i ribnjaci.
      Predmetna je zona smještena u samom središtu Lionskog zaljeva te ima mediteransku, gotovo polupustinjsku klimu, s manje od 500 mm kiše godišnje. Ljetna su razdoblja obilježena sušom, pa se vegetacija morala prilagoditi oskudici vode. Masiv La Clape obilježavaju visoke temperature tijekom vegetativnog razdoblja vinove loze, stoga je i minimalna prirodna alkoholna jakost po volumenu viša nego za oznaku na razini regije.
      Međutim, glavni i presudni okolišni čimbenik za vinogradarstvo u zoni La Clape jest vodni režim, zbog čije su kombinacije s vapnenačkim tlom vinogradari primorani pažljivo birati sorte za svaku pojedinačnu parcelu.
      Pored toga, predmetna je zona na udaru vjetrova, u prvom redu sjeverozapadnjaka „cersa”, koji pojačava insolaciju zemljopisnog područja na više od 3 000 sunčanih sati godišnje. Naposljetku, okoliš vinograda dobro je očuvan i vrlo raznolik: prisutna su brdovita područja, doline, laporaste udoline te male ravnice nekadašnjih kršnih polja. Vinogradarski pejzaž uklopljen je u suhu i kamenu šikaru ili pak u šumu alepskog bora, pinije, a na mjestima i eukaliptusa.
      Zemljopisno područje smješteno je u blizini rimske ceste „Via Domitia”, što je omogućilo kontinuirani razvoj vinogradarstva od 6. stoljeća pr. n.e. Zahvaljujući vinskim sortama prilagođenima uvjetima sredine i njihovoj kakvoći optimiziranoj ograničavanjem uroda, vina iz La Clape još su 1951. priznata u okviru sustava VDQS, a zatim i u okviru dodatnog zemljopisnog naziva regionalne oznake „Languedoc”. Na području masiva La Clape vinogradi su smješteni na lokacije koje najviše pogoduju uzgoju vinove loze. Stoga su, u skladu s njegovom svrhom, ograničenim područjem (2 592 ha) obuhvaćene samo one lokacije na kojima je suhoća klime nadomještena vodnim rezervama tla i koje su dobro drenirane, a iz njega su isključene lokacije čija su tla nastala na aluvijalnim ili jezerskim naslagama. Na tim je lokacijama potrebno optimalno gospodariti biljkama i njihovim proizvodnim potencijalom odabirom odgovarajućeg načina uzgoja, kratkom rezidbom i malim urodima: 42 hl/ha za crveno vino (prema 50 za oznaku „Languedoc”) i 52 za bijelo vino (prema 60 za oznaku „Languedoc”).
      Kod bijelih vina, klimatski uvjeti i uvjeti tla dovode do zrelosti za koju je svojstvena složena aroma i zaokruženost uz kiselu osnovu pri čemu do izražaja dolaze cvjetna i voćna svojstva vina, no bez težine. Njihova se originalnost savršeno izražava miješanjem sorti i obveznom prisutnošću sorte bourboulenc B u omjeru od najmanje 30 %. Ta sorta izvrsno uspijeva u regiji zahvaljujući: kasnom dozrijevanju, izvrsnoj prilagodbi na oskudicu vode i optimiziranju rujanske magle i kiše, što su čimbenici koji joj omogućuju da izrazi svoj puni potencijal i omogući proizvodnju zaokruženih i profinjenih vina. Bijela vina „La Clape” žute su boje srednjeg intenziteta, s izvrsnom ravnotežom između zaokruženog okusa i kisele osnove te bogatom lepezom aroma u kojoj se najčešće isprepliću bijelo cvijeće, voće i smolaste note. Vapnenački utjecaj matične stijene vinu donosi dozu mineralnosti.
      Uzgajane sorte crnih vina, posebno mourvèdre N i grenache N, vrlo su dobro prilagođene vrućim i suhim uvjetima zone: zrna ubrana nakon dozrijevanja omogućuju dobivanje vina bogatih taninom. Iz mješavine renomiranih sorti tog područja, kojoj se za jaču boju vina dodaje i sorta Syrah N, proizvode se iznimno karakteristična vina. Zbog slabe plodnosti tla i umjerenih uroda crna vina imaju intenzivnu i duboku boju te dug vijek trajanja.
      Crna su vina stoga vrlo intenzivnog sjaja, najčešće purpurne boje. Vapnenac iz matične stijene pridonosi izražavanju smolastih aroma, a miris vina karakterističan je spoj koncentriranih smolastih nota (borova smola, eukaliptus…) i mirisa šikare. Zbog izraženih tanina ta vina trebaju odležati najmanje godinu dana, što im omogućuje da se poboljšaju, a istodobno im daje složenu i koncentriraniju aromu.
      9.   Ostali osnovni uvjeti
      
      Veća zemljopisna jedinica
      Pravni okvir:
      Nacionalno zakonodavstvo
      Vrsta dodatnog uvjeta:
      Dodatne odredbe koje se odnose na označivanje
      Opis uvjeta:
      Na oznaci vina kontrolirane oznake izvornosti može se navesti šire zemljopisno područje „Languedoc”.
      Slova kojima se navodi veća zemljopisna cjelina barem su dvostruko manja (širinom i visinom) od slova kojima se navodi kontrolirana oznaka izvornosti.
      Dodatne informacije
      Pravni okvir:
      Nacionalno zakonodavstvo
      Vrsta dodatnog uvjeta:
      Dodatne odredbe koje se odnose na označivanje
      Opis uvjeta:
      Sve dodatne informacije, čiju upotrebu u skladu s odredbama Zajednice mogu uređivati države članice, navode se barem dvostruko manjim slovima (širinom i visinom) od slova kojima se navodi kontrolirana oznaka izvornosti.
      Područje u neposrednoj blizini
      Pravni okvir:
      Nacionalno zakonodavstvo
      Vrsta dodatnog uvjeta:
      Odstupanje u pogledu proizvodnje u ograničenom zemljopisnom području
      Opis uvjeta:
      Područje u neposrednoj blizini, definirano odstupanjem za proizvodnju, preradu i odležavanje vina, sastoji se od područja susjedne općine u departmanu Aude. Coursan.
      
         Upućivanje na objavu specifikacije
      
      https://info.agriculture.gouv.fr/gedei/site/bo-agri/document_administratif-4a468959-24cd-46e1-ab2e-5f6eba98306a